Amy Adams (Politikerin)

D’ **Amy Juliet Adams** (* *Milnes*, 19. Mai 1971 z’ Auckland) ìsch a ehamààliga näiseelandischa Politikera vu dr National Party. Sa ìsch Mìtglìed vum Pàrlamant gsìì vu 2008 bis ìhrer Rucktrìtt ànna 2020. Züadam hàt sa mehrera Minischteramt üssiawt: sa ìsch unterànderem d’ Minischtera vu da Grìchter gsìì vu 2014 bis 2017, d’ Juschtizminischtera vu 2014 bis 2017, un d’ Minischtera fìr d’ Soziàlwohnung vu 2016 bis 2017.

## ìhra Jugend un Fàmìlia
D’ Amy Juliet Milnes ìsch ànna 1971 z’ Auckland uf d’ Walt kumma. Àls sa zwai Johra àlt gsìì ìsch, han sina Ältra sìch loh schaida. D’ Müatter hàt àlso d’ Amy un ìhra Schwaschter Belinda ärzooga. D’ Adams ìsch àns Rangitoto College z’ Auckland ìn d’ Schüala gànga; doo ìsch sa Frend gsìì mìt dr Louise Upston, wo àui schpeeter Politikera vu dr National Party worra ìsch. Dernoh hàt d’ Adams dr Hochschüalàbschluss *Bachelor of Laws* bikumma àn dr Ünivärsitet vu Canterbury. Àls Ànwàlt hàt sa z’äärscht z’ Invercargill gschàfft, àwer kurz schpeeter ìsch sa ìns Canterbury z’ruckkumma. Sa ìsch Pàrtnera worra vum Ànwàltsbüro Mortlock McCormack z’ Christchurch.

D’ Amy ìsch d’ Ehafràui vum Robert Donald Adams. S’ Pààr hàt zwai Kìnder un labt z’ Aylesbury, bim Mìttelpunkt vum Ardbewa vu 2010. S’ Pààr besìtzt àui dräi Büürahäf z’ Darfield, z’ Kirwee un z’ Te Kauwhata. D’ zwai ärschta Häf lìega ìm Region Canterbury, ìm Gebiat vum Central Plains Water. Dur ìhra Betriib Amdon Farms Ltd ìsch d’ Fàmìlia Adams Tailìnhàwer vum Central Plains Water. Dr Hof vu Te Kauwhata lìgt ìm Region Waikato.

D’ Schwaschter Belinda hàt schpeeter gschàfft ìm Büro vu dr Paula Bennett, dr Minischtera vu dr soziàla Äntwìcklung. Ànna 2013 ìsch sa ernannt worra àls Mìtglìed vu dr Fàmìlia-Kumission. Ìn dr Adams ìhra Schwoger isch Manatscher gsìì ìm Braich vu da Farnmìttailunga. Ar hàt äffentlig ìn dr Adams ìhra Àktiona kritisiart àls Minischtera fìr d’ Kommünikàziona un d’ Informàtionstecknologie. 

## ìhra Kàrriar ìn Politik
### ìn dr fìmfta Regiarung vu dr National Party (2008–2017)
Àn dr Pàrlamantswàhl vu 2008 ìsch d’ Amy Adams d’ Kàndidàta gsìì vu dr National Party ìm Wàhlkrais Senwyn. Dia Wàhl hàt sa gwunna mìt äbb 60 Prozant vu da Schtìmma. Ìm Vergliich hàt d’ National Party 55 Prozant vu da Schtìmma bikumma ìm gànz Näiseelànd. Àn dr Wàhl vu 2014 hàt d’ Adams meh àls 70 Prozant vu da Schtìmma bikumma. Wahrend ìhrer ärschta Àmtszitt ìm Pàrlamant ìsch sa Mìtglìed gsìì vum Rachnungsprüfungsüsschuss, wu sa àui Vizavorsìtzenda un schpeeter Vorsìtzenda gsìì ìsch. Dr’züa ìsch d’ Adams d’ Vorsìtzenda gsìì vum Kummission, wo s’ *Electoral Finance Act 2007* dur àndra Gsätzer ärsätzt hàt.

Ànna 2009 hàt d’ Adams ìm Pàrlamant a Gsätzäntwurf vorgschlààga, fìr d’ Betriiwer zwìnga z’ ärklära, wiavìel Gald sa ìn da Wohltatikaitswark gann. S’ Pàrlamant hàt dàs Gsätz biigschtìmmt unter em Tìtel *Fair Trading (Soliciting on Behalf of Charities) Amendment Act 2012*.

Àls d’ National Party a zwaita Regiarungsàmtszitt gwunna hàt, hàt ma d’ Adams ernannt àls Ìnnaminischtera un Minischtera fìr d’ Kommünikàzion un d’ Informàzionstecknologie, so wia àls schtällvertratenda Minischtera fìr d’ Ärholung noh-n-em Ardbewa ìm Canterbury. Nohdam àss dr Nick Smith z’rucktratta ìsch, hàt a Regiarungsumbìldung schtàttgfunda. Doo hàt ma d’ Adams àls Umwaltminischtera ernannt. Àls Ìnnaminischter hàt ìhr dr Chris Tremain nohgfolgt. Nohdam àss d’ National Party d’ Pàrlamantswàhl vum September 2014 gwunna hàt, ìsch d’ Adams ernannt worra àls Juschtizminischtera, Minischtera fìr d’ Grìchter, Rundfunkminischtera un Minischtera fìr d’ Kommünikàzion.

Nohdam àss dr Bill English ìm Johr 2016 Premierminischter worra ìsch, ìsch d’ Adams ernannt worra àls Minischtera fìr d’ Soziàlwohnung, Minischtera veràntwortliga fìr da soziàla Ààglagunga, Minischtera veràntwortliga fìr „Housing New Zealand“, so wia àls schtällvertratenda Finànzminischtera. Gliichzitlig hàt sa ìhra Amt àls Juschtiz- un Grìchterminischtera b’hàlta.

### ìn dr Opposizion (2017–2020)
Noh dr Pàrlamantswàhl vu 2017 hàt d’ Labour Party ìhra säcksta Regiarung gebìlda. Dr Bill English ìsch àls Laiter vum National Party z’rucktratta. Dernoh ìsch d’ Adams Kàndidàt gsìì fìr d’ Laitung vu dr Pàrtäi. D’ Wàhl hàt àwer dr Simon Bridges gwunna; d’ Adams ìsch àm zwaita Plàtz ààkumma. Jedoch ìsch d’ Adams d’ Wortfiahrera fìr d’ Finànz worra ìn ìm Bridges si Schàttakàbinätt. Sa ìsch àui Mìtglìed gsìì vum Rachnungsprüfungsüsschuss vu dam Kàbinätt. Nohdam àss dr Christopher Finlayson z’rucktratta ìsch, ìsch d’ Adams àm 22. Janner 2019 àls Generàlschtààtsànwàlt vum Schàttakàbinätt ernannt worra. 

Ìm Juni 2019 hàt d’ Adams ààkìndigt, àss sa àn dr Wàhl vu 2020 üs dr Politik z’rucktratta wìrd, un àss sa sofort sina Schtälla ìm Schàttakàbinätt fàraloh wìrd. Als Kàndidàta vu Selwyn hàt ìhr d’ Journàlischta Nicola Grigg nohgfolgt. Àm and vun ìhrer Àmtszitt ìsch d’ Adams d’ Vizavorsìtzenda gsìì vu dr Kummission um s’ Gsätzäntwurf vu 2020 um dr Schwàngerschàftsàbbruch.

Ìm Mai 2020 hàt dr Todd Muller em Bridges nohgfolgt àls Laiter vu dr National Party. Àlso hàt d’ Adams ìhra Rucktrìtt ruckgangig gmàcht un ìsch ìns Schàttakàbinätt vum Muller ernannt worra, àls veràntwortliga fìr d’ Wìdderuffschtällung noh-n-em COVID-19. Nohdam àss d’ Paula Bennett, d’ Vizavorsìtzenda vu dr National Party, ìhr Rucktritt ààkìndigt hàt, hàt d’ Adams àm 2. Juli 2020 noh-n-ìhr d’ Schtälla vu dr Veràntwortliga fìr d’ „Droga-Reform“ ìwernumma. Schpeeter hàt d’ Adams nochamol gsajt, àss sa üs dr Politik z’rucktratta wìrd. Ìhra Àbschiedsreeda hàt sa àm 30. Juli 2020 ghàlta.

## ìhra Mainunga
D’ Adams beschribbt sìch salbscht àls „gsällschàftlig liberàl, un wìrtschàftlig konservàtiv“. Sa hàt àui gsajt, àss sa feminischt ìsch un hàt s’ Gsätz unterschtìtzt, wo dr Schwàngerschàftsàbbruch ìm Näiseelànd äntkriminàlisiart hàt. Ìhrem Äràchta noh ìsch s’ Racht uf Schwàngerschàftsàbbruch Tail vun ìn da Fràuija ìhra reprodüktiva Rachta. Dr’züa hàt sa ìn da religiösa Àbtriiwungsgegner drìngend ämpfohla, nìmm z’ lehra, àss d’ Ämpfangnissverhiatung a Sìnd isch.

D’ Adams hàt àui fìr d’ Legàlisiarung vu dr gliichgschlachtliga Eh gschtìmmt, wia àui fìr d’ Legàlisiarung vu dr Schtarwahìlf fìr d’ Litt mìt Krànkhaita ìm Andschtàdium. 

Àls Juschtizminischtera hàt d’ Adams àlla Verurtailunga ruckgangig gmàcht fìr d’ homosäxüälla Manner, wo ma verurtailt ghàà hàt, vor äbb ma ànna 1986 d’ Gliichgschlachtligkait äntkriminàlisiart hàt. Do drbi hàt sìch d’ Adams ìm Nàmma vu dr Regiarung äntschuldigt.

## Weblinks

* ìn dr Amy Adams ìhra offiziella Websitta (anglisch)
* Ìhr Profil bi dr New Zealand National Party (anglisch)
* D’ Amy Adams ìn dr Àbgordneta-Dàtabànk vum Pàrlamant vum Näiseelànd (anglisch)

## Ainzelnohwiisa